
	Općinski sud u Zavidovićima, sudija Boris Sunarić, u pravnoj stvari tužitelja, M.Dž., sin…, iz Z., …. b.b, zastupan po punomoćniku, Miradu Suljiću, advokatu iz Zavidovića, protiv tužene, S.Dž., kći…. , iz L., ... bb, radi izmjene odluke o starateljstvu, kontaktima i izdržavanju djeteta, nakon zaključene glavne rasprave dana 4.7.2023. godine, koja se vodila u prisustvu parničnih stranaka i punomoćnika tužitelja, donio je dana 7.7.2023. godine sljedeću:

P R E S U D U

	I Odbija se kao neosnovan tužbeni zahtjev za izmjenom presude Općinskog suda u Zavidovićima broj: 42 0 P…..P od 26.11.2015. godine u dijelu koji se odnosi na staranje i život mldb. sina stranaka, A. Dž, rođ. …. godine i to tako da bi isti živio sa tužiteljem, kao ocem, koji bi ostvarivao roditeljsko staranje nad istim, te za ukidanjem obaveze plaćanja izdržavanja za mldb. sina po toj presudi od strane tužitelja, kao oca, u mjesečnom iznosu od 150,00 KM od dana donošenja presude, slijedom čega bi tužena bila dužna predati mldb. sina na staranje i suživot sa tužiteljem, kao ocem, u roku od 15 dana, kao i da tužena, kao majka, osobni i neposredni kontakt sa mldb. sinom A.X., održava na taj način što bi on kod tužene provodio svaki drugi vikend u mjesecu u vremenu od subote u 10,00 sati do nedjelje do 16,00 sati, te polovinu školskog raspusta i polovinu državnih i vjerskih praznika.

	II Obavezuje se tužitelj da, na teret budžeta Zeničko-dobojskog kantona, broj računa: 134-010-000000-1672, kod ASA Banke d.d. Sarajevo, vrsta  uplate: uplata troškova parničnog postupka, vrsta  prihoda: 722221, primatelj: ZE-DO kanton, šifra općine: 102, budžetska organizacija: 1606004, uplati na ime troškova parničnog postupka iznos od 118,10 KM (stotinuosamnaest i 10/100) u roku od 30 dana.

O b r a z l o ž e nj e

 	Tužitelj je ovom sudu dana 22.2.2023. godine, podnio tužbu protiv tužene, radi izmjene odluke o starateljstvu, kontaktima i izdržavanju djeteta.

[bookmark: _GoBack]	Tužitelj je u činjeničnim navodima tužbe i tokom postupka naveo: da je pravosnažnom presudom Općinskog suda u Zavidovićima broj: 42 0 P….. P od 26.11.2015. godine razveden brak između tužitelja i tužene, a njihovo zajedničko dijete, mldb. sin A.X., rođ. …. godine u …., povjeren je na odgoj, čuvanje i vaspitanje tuženoj, kao majci, uz obavezu tužitelja, kao oca, da za njegovo izdržavanje plaća mjesečno po 150,00 KM, počev od 15.4.2015. godine, pa ubuduće, sve dok za to postoje zakonski uslovi, da je navedenom presudom odlučeno da će tužitelj, kao otac, osobni i neposredni kontakt sa mldb. sinom održavati na taj način što će dijete boraviti svaki drugi vikend u mjesecu i to od subote od 10,00 sati, pa do nedjelje u 18,00 sati kod tužitelja, kao oca, kao i polovinu svih praznika, na način da će otac dijete preuzimati i vraćati ispred kuće u kojoj živi majka sa djetetom; da je od dana donošenja gore navedenih presuda došlo do promjene okolnosti na strani obje panične stranke, tako da tužitelj smatra da shodno odredbi čl. 143. Porodičnog zakona F BiH treba da se izmijeni gore navedena presude tako da se odredi da njihovo zajedničko dijete treba da živi sa njim kao ocem i da se on stara o njemu, a sve u to u interesu pravilnog psihofizičkog razvoja mldb. djeteteta; da je nakon razvoda braka mldb. A. živio sa majkom sve do 21.6.2021. godine, gdje je pohađao i ….. osnovnu školu, da bi toga dana nakon škole došao kod oca u P., gdje tužitelj živi sa roditeljim u porodičnoj kući i rekao da on više ne želi da živi kod majke u ……, gdje je ona živjela zajedno sa svojim roditeljima u kući svoje sestre koja se nalazi u inostranstvu, jer ga zlostavljaju i ona i njena majka tj. nana i od tada mldb. A. sve do danas živi kod tužitelja, kao oca, i upisan je u Osnovnu školu u H.., gdje sada pohađa peti razred te škole i odličan je učenik; da mldb. sin i dalje odbija da živi sa majkom; da je tužena u međuvremenu dana 8.3.2022. godine zasnovala vanbračnu zajednicu sa Y.Z.., u kojoj i danas živi u mjestu M.., općina L… i sa njima zajedno živi i dvoje mldb. djece njenog vanbračnog partnera, a stanuju kao podstanari u jednoj kući u tom mjestu; da tužitelj smatra da on ima bolje uvjete za odrastanje mldb. sina kod njega, jer živi u porodičnoj kući svojih roditelja u P…, gdje on i sin imaju poseban stan, a u blizini se nalazi i škola koju pohađa mldb. sin, a za vrijeme dok je on na poslu o mldb. sinu brine se njegova majka i otac, koji su dobrog zdravlja i sa kojima mldb. sin ima jako dobar odnos;  da tužitelj predlaže da tužena, kao majka, osobni i neposredni kontakt sa mldb. sinom održava na taj način što će on kod tužene provoditi svaki drugi vikend u mjesecu, u vremenu od subote u 10,00 sati do nedjelje do 16,00 sati, te polovinu školskog raspusta i polovinu državnih i vjerskih praznika, dok ne traži da tužena, kao majka, plaća za izdržavanje djece. Tužitelj, kao pravni osnov tužbenog zahtjeva, navodi odredbe čl. 143. i 145. st. 3.  Porodičnog zakona F BiH.

	Tužitelj je u konačnici predložio da sud u cjelosti usvoji postavljeni tužbeni zahtjev, uz prijedlog da svaka stranka snosi svoje troškove postupka.

	U odgovoru na tužbu i tokom postupka tužena nije osporavala postojanje, ranije navedene, pravosnažne presude, da je nakon razvoda braka mldb. A… živio sa majkom sve do 21.6.2021. godine, gdje je pohađao i Prvu osnovnu školu, i od tada mldb. A… sve do danas živi kod tužitelja, kao oca, koji živi sa roditeljima u porodičnoj kući i upisan je u ….  školu ……., gdje sada pohađa peti razred te škole i odličan je učenik; da mldb. sin odbija da živi sa majkom; da je tužena u međuvremenu dana 8.3.2022. godine zasnovala vanbračnu zajednicu sa Y.Z.., u kojoj i danas živi u mjestu M…, općina L… i sa njima zajedno živi i dvoje mldb. djece njenog vanbračnog partnera, a stanuju kao podstanari u tom mjestu. Međutim, u cijelosti je osporila tužbeni zahtjev tužitelja kao neosnovan, navodeći da se mldb. sin prisilno nalazi kod tužitelja, koji odbija da vrati mldb. dijete majci, odnosno odbija da izvrši pravosnažnu presudu ovog suda, zbog čega je tužena pokrenula postupak prinudnog izvršenja predmetne presude i predaje mldb. sina njoj, kao majci, kod ovog suda pod brojem: 42 0 P 0….. I, koji postupak još uvijek nije okončan, odnosno mldb. sin još uvijek nije predan majci; da dijete od 11 godina nije dovoljno zrelo da samo donosi takvu važnu odluku u pogledu toga s kojim roditeljem će da živi, jer dijete voli i jednog i drugog roditelja. Tužena smatra da se nisu izmjenile okolnosti koje su bile od uticaja na odluku suda da prilikom razvoda njoj povjeri dijete na staranje i vaspitanje i da je tužba podnesena samo kako bi se odugovlačio gore navedeni izvršni postupak i predaja mldb. sina tuženoj; da je u navedenom izvršnom postupku provedeno vještačenje po vještaku psihologu, Nere Kravić Prelić, koja je nakon izvršenih pregleda i obavljenih razgovora preporučila da mldb. sin i dalje ostane kod majke da živi, a iz razloga što je majka (tužena) podobniji roditelj, a posebno zbog toga što je kod oca (tužitelja) prisutna ozbiljna psihopatologija, ali i iz drugih razloga detaljno navedenih u tom nalazu, pri čemu tužena posebno  napominje da je nalaz izrađen 19.12.2023. godine, odnosno dva mjeseca prije predaje predmetne tužbe na postupanje ovom sudu. Iz navedenog se, po mišljenju tužene, nameće nesporan zaključak o neosnovanosti tužbe, kao i nepostojanju promijenjenih okolnosti, jer je samo prije dva mjeseca vještak utvrdio gore navedeno, pri čemu tužena ukazuje sudu i na to da je tužitelj presudom Općinskog suda u Zavidovićima broj: ….. od 29.1.2018. god. oglašen krivim zbog počinjenja krivičnog djela Nasilje u porodici - iz čl. 222. st. 4. KZ F BiH, koje djelo je počinjeno na način da je tužitelj fizički nasrnuo na tuženu prilikom čega je više puta udario otvorenim i zatvorenim dlanom po glavi, usljed čega je tužena pretrpila tešku tjelesnu ozljedu.

Cijeneći naprijed navedeno, tužena je predložila da se tužbeni zahtjev tužitelja u cijelosti odbije kao neosnovan, dok ne potražuje troškove parničnog postupka.

Na glavnoj raspravi pročitani su sljedeći dokazi: izjava - kućna lista od 20.02.2023. godine
-uvjerenje  JU Osnovna škola ……  od 20.02.2023. godine, đačka knjižica br. XV/115 od 07.05.2018. godine sa uspjehom učenika u IV i V razredu, pravosnažna presuda ovog suda broj :42 0 P…… P od 26.11.2015. godine, spis Općinskog suda u Zavidovićima broj: 42 0 P 0….. P, spis Općinskog suda u Zavidovićima broj: 42 0 P 0……. I, nalaz i mišljenje vještaka psihologa, Nere Kravić Prelić, izrađen za potrebe postupka ovog suda u predmetu broj: 42 0 P 0……. 1 od 19.12.2022. godine, presuda Općinskog suda u Zavidovićima broj: 42 0 K 0……… K iz navedenog spisa, Prijedlog i mišljenje JU Centra za socijalni rad Zavidovići od 27.3.2023. godine, Socijalna anamneza za tuženu JU Centra za socijalni rad ……. od 12.04.2023. godine sa mišljenjem od 6.4.2023. godine i izjavama tužene od 21.3.2023. godine i Y.Z.. od 21.3.2023. godine, dopis JU Centra za socijalni rad ……..od 3.5.2023. godine, saslušane su parnične stranke, svjedok, Nera Kravić Prelić, te obavljen je neformalni razgovor sa djetetom.

[bookmark: __DdeLink__3859_445494912]	Sud je savjesno i brižljivo cijenio sve provedene dokaze, kako pojedinačno, tako i u njihovoj međusobnoj vezi, a na osnovu odredbe čl. 8 Zakona o parničnom postupku (Službene novine F BiH broj 53/03, 73/05, 19/06 i 98/15 – u daljem tekstu: ZPP), pa je donio presudu kao u izreci, iz sljedećih razloga:

	Potrebno je istaći da su u ovoj pravoj stvari nesporne sljedeće odlučne činjenice: da je pravosnažnom presudom Općinskog suda u Zavidovićima broj: 42 0 P 0……. P od 26.11.2015. godine razveden brak između tužitelja i tužene, a njihovo zajedničko dijete, mldb. sin A.X., rođ. …... godine u ……, povjeren je na odgoj, čuvanje i vaspitanje tuženoj, kao majci, uz obavezu tužitelja, kao oca, da za njegovo izdržavanje plaća mjesečno po 150,00 KM, počev od 15.4.2015. godine, pa ubuduće, sve dok za to postoje zakonski uslovi, da je navedenom presudom odlučeno da će tužitelj, kao otac, osobni i neposredni kontakt sa mldb. sinom održavati na taj način što će dijete boraviti svaki drugi vikend u mjesecu i to od subote od 10,00 sati, pa do nedjelje u 18,00 sati kod tužitelja, kao oca, kao i polovinu svih praznika, na način da će otac dijete preuzimati i vraćati ispred kuće u kojoj živi majka sa djetetom. Takođe je nesporno da je nakon razvoda braka mldb. A. živio sa majkom sve do 21.6.2021. godine, gdje je pohađao i ….. . osnovnu školu, i od tada mldb. A. sve do danas živi kod tužitelja, kao oca, koji živi sa roditeljima u porodičnoj kući i upisan je u …… školu u ……, gdje sada pohađa peti razred te škole i odličan je učenik; da mldb. sin odbija da živi sa majkom, te da tužitelj, kao otac djeteta nije postupio po navedenoj pravosnažnoj presudi, te nije dijete predao majci na staranje i vaspitanje, zbog čega je tužena pokrenula postupak prinudnog izvršenja predmetne presude i predaje mldb. sina njoj, kao majci, kod ovog suda pod brojem: 42 0 P 0……. I, koji postupak još uvijek nije okončan, odnosno mldb. sin još uvijek nije predan majci; da je tužena u međuvremenu dana 8.3.2022. godine zasnovala vanbračnu zajednicu sa Y.Z.., u kojoj i danas živi u mjestu M…, općina L… i sa njima zajedno živi i dvoje mldb. djece njenog vanbračnog partnera, a stanuju kao podstanari u tom mjestu. To uostalom proizilazi i iz svih navedenih pročitanih isprava, uvida u navedene sudske predmete, tako i iskaza parničnih stranaka, salušanog svjedoka, te obavljenog razgovora sa djetetom.

	Sporno je: da li su se od donošenja presude ovog suda broj: 42 0 P 0……. P od 26.11.2015. godine, pa do danas, izmjenile okolnosti koje su bile od uticaja na odluku suda o povjeri djeteta jednom od roditelja na staranje, te u konačnici koji od roditelja može djetetu pružiti najbolje uslove za razvoj i odrastanje, odnosno koji je najbolji interes djeteta u tom pogledu.

	Iz mišljenja i prijedloga CSR Zavidovići od 27.3.2023. godine sud je utvrdio socioanamnestičke prilike tužitelja, te uslove u kojima dijete boravi, a gdje je navedeno da je organ starateljstva izvršio uvid u tužbu, dosije bivših supružnika M.Dž. i S., obavili intervju sa tužiteljem i neformalni razgovor sa mldb. djetetom, te utvrdili: da je tužitelj rođen …….. godine od oca Z.Dž i majke K., rođene I.; da je odrastao u potpunoj četveročlanoj, seoskoj, radničkoj porodici; majka tužitelja, K.Dž., rođena je …….. godine, domaćica, otac, Z.Dž, rođen …... godine, penzioner, penzija u iznosu od 490,00 KM, brat, V.Dž roden ……. godine, zidar po zanimanju, razveden, otac dvoje djece, živi sam u domaćinstvu; tužitelj je završio redovno osnovnu školu u …… i srednju školu u ……., po zanimanju je šumarski tehničar, zaposlen u …… u građevinskoj firmi Kamengradnja, gdje ostvaruje zaradu u iznosu od 1.800,00 KM, ranije je bio osuđivan; živi u domaćinstvu roditelja sa mldb. sinom, A.X.., rođen 5.2.2012. godine, učenik 5. razreda OŠ u Hajderovićima; žive u porodičnoj kući roditelja; kuća je jednospratna sa potkrovljem; sprat koji koriste za stanovanje sastoji se od kuhinje, dnevne sobe, spavaće sobe, dječije sobe, hodnik i kupatilo. U potkrovlju su namještene 3 prostorije koje je ranije koristio brat V. sa porodicom, a sada im je i taj prostor na raspolaganju, obzirom da brat živi u Zavidovićima. Navodi da kuća ima potrebne priključke; od zemlje roditelji posjeduju oko 20 dunuma; u Posušju ima obezbijeđen smještaj, ishranu i prijevoz od strane firme; nema lične imovine osim auta marke Golf IV; izdržavaju se od njegove plaće i očeve penzije; da roditelji uzgajaju kornišone i druge poljoprivredne proizvode, te da i od toga ostvaruju zaradu; navodi da on ima sve potrebne uslove za odgoj djeteta, da mu je škola u blizini, da o njemu vode brigu njegovi roditelji tokom radne sedmice kada je on u Posušju, da mldb. sin ima jake emotivne veze sa njegovim roditeljima; navodi da je želja mldb. sina da živi s njim i smatra da je uzrasta kada može i zna izraziti svoju želju. Dana 23.03.2023. godine obavljen je neformalni razgovor sa mldb. djetetom na okolnosti trenutne situacije, odnosno mldb. A... je upoznat sa traženjem njegovog oca da se izmijeni ranija odluka i da on i dalje živi s njim. Mldb. A… je u dobi od 13 godina, te dovoljnog uzrasta i intelektualnog razvoja da se sa istim može obaviti razgovor, koji razumije postavljena pitanja i daje samostalne odgovore. Mldb. A… je učenik petog razreda OŠ u ….., odličan je đak, vladanje primjereno, u školi se dobro slaže sa prijateljima. Ističe da mu je lijepo kod oca, da prema majci ne osjeća bliskost i da ne želi živjeti s njom. Ističe da ne želi mijenjati sredinu u kojoj živi, niti želi živjeti u L…, gdje majka živi sa novim partnerom. Odbija svaku pomisao da živi sa majkom. Čak odbija i sada kontakte iz razloga što se boji da će ga majka prisilno zadržati kod sebe. Nadalje naglašava da se ne bi protivio da boravi kod majke vikendom kada bi sud promijenio odluku i kada bi on bio siguran da ne mora živjeti sa majkom. S obzirom na navedeno i na želju mldb. A…, organ starateljstva je predlažio da se izmijeni ranija odluka i da mldb. A. ubuduće živi sa ocem M., a da se majci S. nametne obaveza na ime izdržavanja mldb. djeteta o kojem iznosu se ne mogu izjašnjavati, jer im nisu poznate materijalne prilike dječije majke, a za kontaktiranje predlažu da mldb. A. boravi kod majke svaki drugi vikend u mjesecu u vremenu od subote u 10,00 sati do nedjelje u 16,00 sati, polovicu praznika i školskih raspusta, ili drugačije po njihovom dogovoru ili želji mldb. djeteta uz uvažavanje djetetovih školskih obaveza.

	Iz Socijalne anamneze za tuženu JU Centra za socijalni rad Lukavac od 12.04.2023. godine sud je utvrdio socioanamnestičke prilike tužene, te uslove u kojima živi, a gdje je navedeno da je odrasla uz oba roditelja i sa dvije setre. Odnosi u porodici su bili skladni. Kao dijete bila mirna, povučena, dobrog zdravstvenog stanja. Osnovnu školu završila sa dobrim uspjehom, a srednju tekstilnu odličnim uspjehom. Po završetku srednje skole, zaposlila se tako da ima 11 godina radnog staža. Sa 19 godina upoznala bivšeg supruga M.Dž. Nakon 11 mjeseci veze, 2011. godine, stupili su u brak. M. je u to vrijeme bio zaposlen, te su živjeli u kući njegovih roditelja. Nedugo nakon zasnivana bračne zajednice tj. oko tri mjeseca javljaju se smetnje u braku, suprug napustio posao, često odlazio u kladionice, konzumirao alkohol. Sin A. je rođen …… godine. Mjesec dana po rođenju djeteta su počele svađe, suprug podigao novac sa njenog računa i potrošio na alkohol i kocku, te je nakon toga udario šakom. S. je napustila bračnu zajednicu isti dan i vratila se svojim roditeljima, ali joj suprug nije dozvolio da ponese dijete. Po uključivanju nadležnog Centra za socijalni rad dijete je morao da preda majci jer je majka dojila dijete. Nakon mjesec dana su se pomirili, živjeli su u kući S. dajdže. Mjesec dana odnosi su bili skladni, nakon toga M. se ponova vraća starim porocima (alkohol, kocka). Trošio je S. platu, povremeno radio na nadnicu. Do faktičkog prekida bračne zajednice dolazi u mjesecu novembru 2014. godine, kada se S. sa mldb. sinom A. vratila svojim roditeljima. 2015. godine bivši suprug ju je napao ispred tržnog centra, nanijevši joj povrede u predjelu lica. Oporavak je trajao dugo, on je dobio mjeru zabrane prilaska S. na godinu dana. Tokom trajanja mjere, nakon održavanja neposrednih kontakata otac-sin, otac nije vratio mldb. sina majci, te je kod oca boravio 10 mjeseci bez održavanja kontakata sa majkom. Ubrzo nakon toga, brak je razveden. Njihov mldb. sin je sudskom presudom povjeren majci S. na dalji, odgoj, brigu i vaspitanje. Dana 21.06.2021. godine dok je S. bila na poslu, bivši suprug je ispred kuće u kojoj su živjeli S., mldb. A. i njeni roditelji, dok se dječak igrao, uzeo i odveo njihovog mldb. sina, te S. od tad ne ostvaruje kontakt sa sinom. 8.3.2022. godine S. je sklopila novu bračnu zajednicu sa F. K., koji je porijeklom iz Banovića, a nastanjen u M., grad L.. Suprug F. takođe ima jedan brak iza sebe i dvoje mldb. djece, sin E.K. 2018. godište i ćerku E.K. 2015. godište, koji su nakon razvoda braka povjereni ocu na odgoj, brigu i vaspitanje. Porodica u kojoj tužena boravi broji četiri člana. Prema S. navodima, odnosi u porodici su skladni. F. djeca su je dobro prihvatila. S. navodi da od mjeseca juna 2021. godine ne ostvaruje kontakt sa sinom A., samo ga je tri puta vidjela, na sudu i na psihološkom tretmanu-procjeni. Navodi da otac M. brani viđanje, te bilo kakav vid komunikacije sa sinom A.. Selma je pokušavala da uspostavi bilo kakav kontakt sa mldb. sinom, ali svaki pokušaj bi bio bezuspješan. Takođe navodi da otac M. nije dovodio mldb. A. na psihološke tretmane koji su naloženi od strane Općinskog suda u Zavidovićima, a kojima je i majka trebala biti prisutna. Takođe, suprug F. navodi u svojoj pismenoj izjavi da je saglasan da S. mldb. sin živi sa njima, da će se o njemu brinuti kao i o svojoj biološkoj djeci. S. se nalazi na evidenciji Službe za zapošljavanje L., suprug F. je zaposlen u firmi Monsun d.o.o. Modrac i ostvaruje platu oko 1.000,00 KM. U postupku su regulisanja prava na dječiji dodatak na osnovu Zakona o materijalnoj podršci porodicama sa djecom F BiH. S. je izjavila da ne posjeduju nepokretnu imovinu, a posjeduju motorno vozilo marke Bora. S. navodi da je u potrazi za poslom. Porodica H. -K. živi u iznajmljenoj kući starije gradnje, koja je u potpunosti renovirana. Kuća se sastoji od prizemlja i jednog sprata, cijela kuća im je na raspolaganju. Prizemlje se sastoji od kuhinje i trepezarije, dnevnog boravka, kupatila i ostave, a na prvom spratu su nalaze 4 spavaće sobe. Kuća posjeduje sve potrebne priključke. Porodica se grije na peći na drva i ugalj. Prostorije su opremljene novim-modernijim namještajem za vođenje domacinstva. Higijenske i kulturne navike porodice razvijene. S. i F. su u dobrom zdravstvenom stanju. F. djeca su također dobrog zdravstvenog stanja, osim povremenih viroza i prehlada. S. brine o mldb. djeci dok je F. na poslu, djevojčica pohađa 2. razred OŠ, a dječak boravi kod kuće. Prema iskazu tužene u ovom postupku, osnovna škola je udaljena od njenog mjesta stanovanja nekih 5-6 minuta.

	Na osnovu navedene Socijalne anamneze za tuženu JU Centra za socijalni rad Lukavac od 12.04.2023. godine i izjavama tužene od 21.3.2023. godine i Y.Z.. od 21.3.2023. godine, stručni tim JU Centra za socijalni rad L. u sastavu: jedan dipl. pravnik, jedan dipl. socijalni radnik i dva dipl. psihologa je dao mišljenje od 6.4.2023. godine da se mldb. dijete povjeri majci na dalju brigu, odgoj i vaspitanje, tj. da isto ostane živjeti sa majkom, kako je to i utvrđeno pravosnažnom presudom koja je predmet izmjene. Takvo mišljenje stručni tim obrazlaže navodeći da: u izvještaju psihologa od 6.4.2023 godine se navodi da analizirajući stanje u spisu, sveukupne okolnosti i sadašnje funkcionisanje, jasnu želju i posvećenost majke da brine djetetu, da ima potrebna znanja i kompetencije za brigu o djetetu, mišljenja je da se dijete može povjeriti na dalju brigu i odgoj majci Selmi; da se u izvještaju pedagoga od 6.4.2023 godine navodi da, uzimajući u obzir razvojnu dob djeteta, može se reći da je S., kao majka, izuzetno motivisana za pravilno i odgovorno roditeljstvo i da se njene trenutne roditeljske kompetencije i stil roditeljstva mogu ocijeniti kao prihvatljivi i zadovoljavaju pedagoške kriterije da joj se mldb. A. Dž. povjeri na dalju brigu čuvanje i obrazovanje; da se u izvještaju socijalnog radnika navodi da, rukovodeći se smjernicama za procjenu i utvrđivanje najboljeg interesa djeteta, a cijeneći sveukupne porodične, stambene, materijalne i dr. prilike, kao i sposobnosti roditelja da se staraju o djetetu sa aspekta zdravstvenog stanja, mišljenja je da se mldb. A. Dž. može povjeri majci S. na dalju brigu odgoj i vaspitanje; da iz nalaza stalnog sudskog vještaka mr. Nera Kravić Prelić od 19.12.2023 godine proizlazi da je ista mišljenja da je u najboljem djetetovom interesu da nastavi živjeti sa majkom, zbog kojih svih razloga je stručni tim predložio, gore navedeno mišljenje.

	Uprkos ovakvom mišljenju JU Centra za socijalni rad Lukavac, koje je sud dostavio na izjašnjenje ka JU Centra za socijalni rad Zavidovići, isti su dopisom od 3.5.2023. godine obavijestili sud da ostaju kod svog ranijeg mišljenja i prijedloga CSR Zavidovići od 27.3.2023. godine.

	Iz iskaza svjedokinje, Nere Kravić Prelić, koja je po struci mr. psihologije, stalni sudski vještak, proizlazi da je ova svjedokinja u izvršnom spisu Općinskog suda u Zavidovićima broj: 42 0 P 057986 22 I, po prijedlogu za izvršenje tužene po predmetnoj pravosnažnoj presudi radi predaje mldb. sina njoj, kao majci, radila vještačenje u tom predmetu, te dala nalaz i mišljenje, te zaključke vještačenja od 19.12.2022. godine (a kod navedenog nalaza i mišljenja ostala je i na ročištu pred sudom 6.2.2023. godine). Zaključci navedene isprave – nalaza i mišljenja su sljedeći: „Tokom psihološkog pregleda, ne može se sa sigurnošću utvrditi da postoje elementi psihičkog i fizičkog zlostavljanja od strane majke, odnosno nene. S druge strane, stiče se utisak da je dijete pod izvjesnim pritiskom od strane oca, prisutni aspekti postojanja aspekata straha (čija je dalja analiza u vrijeme psiholoških pregleda u potpunosti nedostupna uzevši u obzir djetetovo emocionalno stanje). Ovome u prilog ide verbalizacija navodnog iskustva nasilja od strane majke i nene, gdje je jasno prisutna nekonzistentnost i kontradiktornost, zatim verbalizacija mogućih posljedica očevog kontakta sa majkom gdje dijete navodi da ga je strah šta bi otac mogao učiniti majci ako bi se svađe nastavile, kao i reprodukcija crteža porodice, te crteža ljudske figure, idealiziranje oca i potpuno demoniziranje majke. Također, tokom intervjua u dijelu u kojem dijete opisuje dolazak ocu, te razloge za to, koristi istovjetne rečenice i datume kao i otac, te na upit da pojasni pojedine pojmove koje je izgovorio, dječak to ne čini. To ukazuje na direktan negativan uticaj na dijete. Aspekti vaspitno zapuštenog djeteta se trenutno ne zapažaju. Detaljnija analiza je trenutno nedostupna uzevši u obzir djetetovo emocionalno stanje te sve opisane okolnosti, kao primjenu vrlo obimnog psihološkog instrumentarija. Procjena emocionalne vezanosti za oca, odnosno majku, je pod izrazitim specifičnostima djetetovog emocionalnog stanja i unutrašnjih proživljavanja, kako je i opisano, i stiče se utisak izrazite emocionalne uznemirenosti, pobuđenosti, nelagode, tjeskobe. Kontakt sa ocem više mehanički, dok je sa majkom prvobitno praćen potrebom za kontaktom, ali uz jasno naglašavanje prema vještaku da odbija i ne prihvata fizički kontakt. Verbalni razgovor između djeteta i majke se vodi, s tim da dječak nastoji ne uspostaviti kontakt očima ili ga uspostavi i brzo skreće glavu. Dobiveni profili ličnosti jasno ukazuju da je kod oca prisutna ozbiljna psihopatologija (svjedokinja je na glavnoj raspravi pojasnila korištenu metodologiju za takav zaključak i da se ne radi o medicinskoj dijagnozi, već o rezultatu dobijenih psiloških instrumenata, pa su neosnovani prigovori tužitelja na taj dio njenog iskaza), te se procjenjuje da majka podobniji roditelj koji ima adekvatniji emocionalni kapacitet za brigu i dalje staranje o djetetu. Uzevši u obzir djetetovo ponašanje, izraženu potrebu da majku prikaže kao vrlo negativnu osobu, te u tome stalne nekonzistentnosti i kontradiktornosti, uz to verbaliziranje straha šta bi otac mogao učiniti majci, te prenaglašavanje djetetove izričite želje da sa ocem živi, mišljenja sam da je dijete pod izrazitim opterećenjem i pritiskom, da ga je nužno uključiti na psihoterapijski tretman i to po mogućnosti zajedno sa majkom. Mišljenja sam da je u djetetovom najboljem interesu da nastavi živjeti sa majkom, ali je vrlo jasno da je uticaj oca na dječaka intenzivan, te da izaziva strah i brigu kod djeteta koje on sam i verbalizira, stoga se preporučuje postupni kontakt sa majkom (uz uporedni psihoterapijski tretman), prvobitno tokom radne sedmice dva dana po 2-3h u trajanju od 2-3 sedmice, zatim vikendima po jedan cijeli dan u trajanju od 2-3 sedmice, te nakon toga vikendima uz noćenje u trajanju od mjesec dana, nakon čega bi uz podršku psihoterapeuta, te osoblja Centra za socijalni rad, dijete moglo nastaviti živjeti kod majke. Na taj način bi se, a i uz pomoć psihoterapeuta, dijete postupno moglo ojačati, razviti samopouzdanje i otpornost kao i nastaviti jačati emocionalnu vezu sa majkom. Također, s obzirom da je majka zasnovala novu bračnu zajednicu, ovakav postupan pristup bi djetetu omogućio privikavanje na istu. Uzevši u obzir sve opisano, mišljenja sam da je nužan intenzivan nadzor osoblja Centra za socijalni rad, kojima trebaju biti dostupne informacije da li je dijete uključeno na psihoterapijski tretman, da li su termini redovni, da li je na tretmanima prisutna i majka, da li dijete redovno viđa majku kako je preporučeno, te svi drugi faktori i okolnosti, a sve zbog zaštite djetetovog fizičkog i psihičkog zdravlja. Ukoliko se navedeno ne bude poštovalo, preporučuje se zajedničko postupanje osoblja Centra za socijalni rad i Suda, a po potrebi i stručnjaka iz CMZ-a nadležnog DZ, kojom bi se dijete predalo majci uz svu moguću podršku i pomoć.“

	Odredbom čl. 143. Porodičnog zakona F BiH (“Službene novine FBiH 35/05, 41/05 i 31/14 – u daljem tekstu: PZ) propisano je da, ako to zahtijevaju promijenjene okolnosti, sud će, po tužbi roditelja ili organa starateljstva, donijeti novu odluku o povjeri djeteta.

	Iz provedenih dokaza, a naročito: Socijalne anamneze za tuženu JU Centra za socijalni rad Lukavac od 12.04.2023. godine i izjavama tužene od 21.3.2023. godine i Y.Z.. od 21.3.2023. godine, te prihvaćenog iskaza svjedoka, Nere Kravić Prelić, i uvida u u izvršni spis Općinskog suda u Zavidovićima broj: 42 0 P 057986 22 I, proizlazi da tužena ima jasnu želju i posvećenost da brine o djetetu, da ima potrebna znanja i kompetencije za brigu o djetetu, da je, kao majka, izuzetno motivisana za pravilno i odgovorno roditeljstvo i da se njene trenutne roditeljske kompetencije i stil roditeljstva mogu ocijeniti kao prihvatljivi i zadovoljavaju pedagoške kriterije da joj se mldb. A.X.. povjeri na dalju brigu čuvanje i obrazovanje, kao i da je to u najboljem interesu djeteta. Osim toga, tužena je trenutno nezaposlena, dok njen sadašnji suprug radi, iz čega proizlazi zaključak da ima viška slobodnog vremena koje može posvetiti mldb. djetetu, A.X.., imajući u vidu činjenicu da već vodi brigu o dvoje mldb. djece svog sadašnjeg supruga, te da ta zajednica dobro funkcioniše. Takođe, iz izjave Y.Z.. od 21.3.2023. godine, njenog sadašnjeg supruga, proizlazi da je isti spreman da prihvati svu brigu o mldb. A., kao i o svojoj djeci. S druge strane, iz mišljenja i prijedloga CSR Zavidovići od 27.3.2023. godine proizlazi da je tužitelj zaposlen u Posušju u građevinskoj firmi Kamengradnja, gdje tokom radne sedmice radi i ima obezbijeđen smještaj, ishranu i prijevoz od strane firme, a da o djetetu vode brigu njegovi roditelji tokom radne sedmice kada je on u Posušju. Dakle, o djetetu tokom radne sedmice brinu roditelji tužitelja, a ne on, jer je odsutan, dok s druge strane tužiteljica, kao majka, nema nikakvih obaveza, osim da brine o dvoje mldb. djece sadašnjeg supruga, pa se nameće logičan zaključak da majka ima adekvatnije uslove za brigu o djetetu, tj. da nema uslova za izmjenu pravosnažne presude koja je predmet tužbenog zahtjeva u pogledu povjere djeteta. 

	Stoji činjenica da mldb. dijete boravi kod oca posljednje dvije godine i da majku viđa samo na sudskim ročištima (u parničnom i izvršnom postupku), ali ocjena je suda da razlog za takvu situciju treba tražiti isključivo u ponašanju tužitelja, kao oca, koji, prema vlastitoj izjavi (odgovarajući na pitanje tužene) ne dozvoljava tuženoj da viđa dijete iz razloga što ona se loše odnosi prema djetetu prilikom telefonske komunikacije, zato što priča o tužitelju sve najgore, iako je u ranijem dijelu iskaza izjavio da nije problem da dijete viđa majku, mada sama činjenica, da dijete nije vidjelo majku na normalan i intiman način već dvije godine, govori sama za sebe. Ovu činjenicu potrebno je dovesti u vezu sa prihvaćenim iskazom svjedoka, Nere Kravić Prelić, na okolnosti provedenog vještačenja u izvršnom predmetu Općinskog suda u Zavidovićima broj: 42 0 P 0 … I da profil ličnosti tužitelja jasno ukazuje da je kod njega prisutna ozbiljna psihopatologija, da se stiče utisak da je dijete pod izvjesnim pritiskom od strane oca, da su prisutni aspekti postojanja aspekata straha i da je uticaj oca na dječaka intenzivan, te da izaziva strah i brigu kod djeteta koje on sam i verbalizira. Kada se ovo ima u vidu, onda sudu postaje jasno zašto dijete tako odlučno odbija svaki kontakt s majkom, a prilikom neformalnog razgovora sa predstavnikom organa starateljstva (interpretiranog u mišljenju i prijedlogu CSR Zavidovići od 27.3.2023. godine) izjavljuje da prema majci ne osjeća bliskost i da ne želi živjeti s njom, dok u neformalnom razgovoru sa sudijom u prisustvu predstavnika organa starateljstva, u smislu čl. 271 st. 2. PZ, govori da voli i mamu, a na upit suda zašto nije vidio mamu dugo vremena, odgovara da je ne želi vidjeti, pri čemu je vidljivo da briše suze, kao i kad ga sudija pita šta pomisli kada sudija kaže „babo“ ili „mama“, te kada na  upit prisutnog predstavnika organa starateljstva: da li se sjeća da je rekao da bi volio da ode kod mame, izjavljuje da se ne sjeća. 

	Dakle, dijete je instruirano od strane oca kako da se u javnosti ponaša prema majci, kako bi kod suda i organa starateljstva izazvao utisak da je njegov izbor roditelja s kojim bi htio živjeti – otac. Međutim, dijete s obzirom na svoj uzrast i zrelost nije u mogućnosti samostalno donositi odluke kao što je odluka s kojim od roditelja će živjeti, niti je svjestan šta je u njegovom najboljem interesu, a sve i da je tačno da je mldb. dijete izrazilo vlastito mišljenje, s obzirom na njegovu uzrast i zrelost, isto se ne može  prihvatiti, jer on ne može odlučiti šta je u njegovom najboljem interesu, a kako je to naveo i Kantonalni sud u Zenici rješenju br. 42 0 P 057986 23 Gži od 15.03.2023. godine (str. 4, pasus 4) iz izvršnog spisa. Zbog tužiteljeve opstrukcije svakog mogućeg kontakta između djeteta i tužene, kao majke, izvršni sud mu je rješenjem br. 42 0 P 0…… I od 30.05.2023. godine izrekao i novčanu kaznu u iznosu od 1.000,00 KM zbog neomogućavanja kontakta sa djetetom, te naložio da odmah mldb. dijete preda tuženoj majci, u suprotnom sud mu može ponovo izreći novčanu kaznu u većem iznosu od naprijed navedene izrečene kazne, te bi sud u tom slučaju pristupio prinudnom izvršenju rješenja o izvršenju broj 42 0 P 0…….. I od 9.2.2023. godine, oduzimanjem mldb. djeteta i predajom istog majci, od strane sudskog izvršitelja, uz asistenciju sudske policije i u prisustvu predstavnika organa starateljstva – Centra za socijalni rad Zavidovići, a u kom su rješenju opisana dva slučaja koja pokazuju kako to tužitelj izigrava sud i nadležne organe, opstruiše izvršni postupak i radi protivno interesima djeteta.

	Sud je stekao utisak da je iskaz tužitelja sračunat i unaprijed pripremljen da svu krivicu za nekontaktiranje svali na tuženu, kao majku, i da to prikaže kao „djetetov izbor“, iako je dijete nesporno pod njegovim uticajem, zbog čega iskaz tužitelja nije prihvatio kao istinit, naročito u dijelu u kojem govori da su tužena i njena majka zlostavljale dijete i da je najveći problem u ovome svemu majka tužene, iako za takve svoje tvrdnje nije priložio bilo kakav dokaz (u iskazu je sam priznao da kada je dijete kod njega došlo 21.6.2021. godine po licu  nije imao modrice, a jeste po nogama, ali ne može tvrditi da je to bilo od tuče, već vjerovatno od igre, dok ni vještak u izvršnom spisu nije našao elemente zlostavljanja djeteta), a nesporno je da je tužena 8.3.2022. godine sklopila novu bračnu zajednicu sa Y.Z.. i da od tada živi u L., pa se čini neuvjerljivim iskaz tužitelja da je problem u svemu majka tužene, koja živi u Z..

	Na osnovu izloženog može se izvesti zaključak da nije osnovan tužbeni zahtjev za izmjenom presude Općinskog suda u Zavidovićima broj: 42 0 P 0……… P od 26.11.2015. godine u dijelu koji se odnosi na staranje i život mldb. sina stranaka, zbog čega je sud prihvatio mišljenje JU Centra za socijalni rad Lukavac od 6.4.2023. godine, da se mldb. dijete povjeri majci na dalju brigu, odgoj i vaspitanje, tj. da isto ostane živjeti sa majkom, kako je to i utvrđeno pravosnažnom presudom koja je predmet izmjene, dok nije prihvatio mišljenje i prijedlog CSR Zavidovići od 27.3.2023. godine u kome je predloženo da se izmijeni ranija odluka i da mldb. A. ubuduće živi sa ocem M., a da se majci S. nametne obaveza na ime izdržavanja mldb. djeteta. Naime, za razliku od mišljenja i prijedloga CSR Zavidovići, koje je doneseno bez učešća psihologa u stručnom timu (prim. suda ovaj organ starateljstva i nema zaposlenog psihologa) i bez uzimanja u obzir nalaza i mišljenja psihologa iz izvršnog spisa (takođe je naveden i pogrešan broj godina djeteta: 13, umjesto 11), u stručnom timu JU Centra za socijalni rad Lukavac su učestvovala dva psihologa i u istom je uobziren i nalaz i mišljenje psihologa iz izvršnog spisa. Osim toga, nije jasno kako je CSR Zavidovići zauzeo takvo mišljenje kada je ranije u postupku razvoda između stranaka u predmetu broj 42 0 P 0……. P dao mišljenje i prijedlog CSR Zavidovići od 9.6.2015. godine u kome je naveo da je tužitelj vršio fizičko nasilje nad majkom za šta mu je izrečena i zaštitna mjera zabrane prilaska (a što proizilazi i iz pravosnažne presude Općinskog suda u Zavidovićima broj: 42 0 K 0……. K od 29.01.2018. godine, da je tužitelj nasilna osoba koja je tuženoj te prilike nanijela teške tjelesne povrede, i koja presuda se, uprkos neosnovanim prigovorima tužitelja, može koristiti kao dokaz u parničnom postupku, bez obzira na eventualnu ispunjenost uslova za brisanje te osude), da nije htio da preda dijete tuženoj i da, s obzirom na dob djeteta, smatraju da je u njegovom interesu da živi sa majkom, koja ima sve uslove za zdravo i normalno odgajanje djeteta, a i do sada se na ispravan način starala o djetetu, te je za pretpostaviti da će tako biti i ubuduće, a mišljenja su da dječiji otac koristi mldb. dijete kao instrument „kažnjavanja“ dječije majke, ne vodeći računa o stvarnim interesima djeteta.

	Ovdje je potrebno istaći da je svaki od nadležnih organa starateljstva za potrebe suda prikupljao podatke prema svojoj mjesnoj nadležnosti, koja se zasniva na prebivalištu/boravištu parničnih stranaka i djeteta, pa je logično zašto nisu obavljali razgovor sa strankama koje se ne nalaze na području njihove nadležnosti.

	Dakle, sud je utvrdio da tužena ima sve uslove za zdrav i pravilan odgoj djeteta, da je motivisana za roditeljstvo, a da su motivi tužitelja za podnošenje ove tužbe, s druge strane, osveta tuženoj za prekid bračne zajednice i sredstvo nastavka psihičke torture prema tuženoj, kao majci djeteta, posredno preko samog djeteta, kao i da tuženi nema adekvatne roditeljske kapacitete, kako zbog prisutnosti elemenata koji ukazuju na psihopatološki sklop ličnosti, tako i zbog svojih poslovnih obaveza u Posušju, kada praktičnio njegovi roditelji, a ne on podižu i odgajaju dijete tokom radne sedmice. Činjenica da dijete postiže odličan uspjeh u školi i da ima primjerno vladanje, sud ne može pripisati roditeljskom angažmanu oca, već činjenici da se nesporno radi o inteligentnom djetetu, što proizlazi iz navedenog izvršnog spisa, a i u šta se sud mogao lično uvjeriti prilikom razgovora, kada je takođe pred sudijom za kratko vrijeme uspješno slagao rubikonovu kocku.

	Sud ukazuje, da u svim postupcima u kojima se odlučuje o pravima djeteta „najbolji interes djeteta bit će od prvenstvenog značaja“, kakav stav je zauzet u sudskoj praksi Evropskog suda za ljudska prava, te Ustavnog suda BiH (npr. Odluke AP: 3073/09 od 07.04.2011.godine, AP: 4010/16 od 06.12.2016.godine, a što proizilazi i iz više odredbi PZ, (npr. 129. st. 2, 142 st. 7, 145. st. 2, čl. 307 itd). Ovdje se naročito ukazuje na iskaz svjedoka, koji je u svojstvu vještaka radio vještačenje u izvršnom spisu, te koji se nedvojbeno opredjelio da je u djetetovom najboljem interesu da nastavi živjeti sa majkom, pa su neutemeljeni prigovori tužitelja da bi to negativno djelovalo na psihološki razvoj djeteta. Radi se o dokazu koji je sud izveo po službenoj dužnosti u svrhu zaštite najboljeg interesa djeteta, u smislu čl. 278. st. 4. PZ, pa nema mjesta prigovorima tužitelja na iskaz ovog svjedoka, koji je prilikom saslušanja potvrdio da je kao vještak radio nalaz i mišljenje u izvršnom spisu, koje vještačenje je urađeno po nalogu suda u tom spisu, a ne po privatnoj inicijativi stranaka, stoga nema prepreke da se koristi i u ovom parničnom postupku kao i svaka druga isprava.

	Odredbom člana 154. stav 5. PZ  propisano je da se roditeljsko staranje može oduzeti i roditelju koji ne stvara uvjete za održavanje osobnih odnosa i neposrednih kontakata djeteta sa drugim roditeljem ili onemogućava, odnosno sprečava njihovo održavanje.

	Iz utvrđenog činjeničnog stanja jasno proizlazi da otac aktivno (uticajem na dijete) i pasivno (nepostupanjem po sudskim odlukama i preporukama i savjetima organa starateljstva) ne stvara uvjete za održavanje osobnih odnosa i neposrednih kontakata djeteta sa majkom, zbog čega su se po ocjeni ovog suda stekli uslovi da mu se oduzme roditeljsko pravo, te se upućuje organ starateljstva da dalje prati ponašanje tog roditelja (u smislu predaje djeteta tuženoj majci i omogućavanju kontakata djeteta sa majkom), te ukoliko i dalje nastavi da se ponaša po ustaljenom obrascu, da navedeni organ starateljstva kod ovog suda pokrene vanparnični postupak za oduzimanje roditeljskog prava.

	Stoga, kako iz utvrđenog činjeničnog stanja nema osnova za izmjenu ranije odluke o staranju nad djetetom, to je sud i odbio postavljeni tužbeni zahtjev u tom pogledu, a slijedom toga i zahtjeve za ukidanjem obaveze plaćanja izdržavanja za mldb. sina po toj presudi od strane tužitelja i određivanje kontakata sa roditeljem s kojim dijete ne bi živjelo (majkom), kao u stavu I izreke.

	Sud ističe da je uzeo u razmatranje i cijenio i druge navode stranaka iznesene tokom postupka, kao i druge provedene dokaze, ali kako isti nemaju značaj koji im stranke pridaju i ne odnose se na odlučne činjenice relevantne za odlučivanje u ovom predmetu, nije ih posebno obrazlagao, s obzirom da ni prema praksi Evropskog suda za ljudska prava i Ustavnog suda Bosne i Hercegovine obaveza sudova da obrazlože svoje presude ne može biti shvaćena kao obaveza da se u presudi iznesu svi detalji i daju odgovori na sve argumente, a mjera u kojoj ta obaveza postoji zavisi od prirode odluke (Evropski sud, Ruiz Torija protiv Španije, presuda od 9. decembar 1994. godine; Ustavni sud, U 62/01 od 5. aprila 2002. godine, AP 352/04 od 23. marta 2005. godine i AP 2137/14 od 15.04.2015. godine).

	Sud u konačnici upućuje stranke na uspostavljanje boljih odnosa između oba roditelja sa što manje formalnih zabrana i pravila u vezi sa omogućavanjem nesmetanog komuniciranja djeteta i oba roditelja, jer je to u prvom redu interes djeteta.

	O troškovima parničnog postupka sud je odlučio shodno odredbi čl. 278. st. 4, čl. 280. st. 1. PZ i čl. 385. st. 4,  386. st. 4. i 387. ZPP,  s obzirom da je tužitelj u cijelosti izgubio parnicu, zbog čega je dužan sudu nadoknaditi troškove izvođenja dokaza po službenoj dužnosti, koji je bio potreban radi vođenja parnice, a radi se o bruto troškovima svjedočenja koje je potrebno isplatiti saslušanoj svjedokinji.

Sud nije odlučivao o troškovima postupka između parničnih stranaka, s obzirom da ih stranke nisu potraživale.

							
       Sudija	
Boris Sunarić
									
PRAVNA POUKA: Protiv ove presude može se izjaviti žalba u roku od 30 dana od dana dostavljanja presude, Kantonalnom sudu u Zenici, putem ovog suda. Žalba se podnosi u 4 (četiri) istovjetna primjerka. Stranka koja izjavljuje žalbu je obavezna da plati taksu na žalbu u iznosu od 75,00 KM, a dokaz o plaćenoj taksi priloži uz žalbu.

